પછી ઓસ્કર તેમની સાથે ગરમ પાણી, એ ક્યાંથી આવે છે, અને જૂ-મુક્તિ માટેની વરાળ, વગેરે વિશે વાતો કરવા લાગ્યો. ગેજ, પાઇપો, સિલિન્ડરો, વગેરેની સામે આંગળી ચીંધીને બતાવવા લાગ્યો. લ્યુસિયા જાણે મશીનરીનો જ એક ભાગ હોય તેમ ઓસ્કર તેની પથારીની આસપાસ પણ ફરતો રહ્યો. લ્યુસિયાને સમજાતું ન હતું કે એણે ક્યાં જોવું, કે પછી આંખ ખુલ્લી રાખવી કે બંધ! પોતે બેભાન હોય એવો દેખાવ એ કરવા લાગી. ઓસ્કરે અધિકારીઓને દાદર તરફ દોર્યા કે તરત જ એણે પાછું ફરીને લ્યુસિયા સામે જોઈને સાવચેતીભર્યું સ્મિત કર્યું. કોઈને તેનું આ વર્તન થોડું વધારે પડતું લાગે, પરંતુ લ્યુસિયાને એ વખતે તો એમાં એવું કંઈ અજુગતું લાગ્યું નહીં! એ પછી છ મહિના સુધી એ ભોંયરામાં જ રહી, અને વસંત આવતાં સાથે જ એ ઉપર આવી ગઈ અને બદલાઈ ચૂકેલા ઉપરના એ જગતમાં પોતાના સ્ત્રીત્વનો આનંદ લેવાનું એણે શરૂ કરી દીધું!